Príloha č.   1   k VZN č.  4 / 2018  

Štatút hasičskej jednotky Dobrovoľného hasičského zboru
obce Vojkovce

Čl. 1
Základné ustanovenia
1. Dobrovoľný hasičský zbor obce Vojkovce (ďalej len DHZO) zriaďuje uznesením obecného
zastupiteľstvo obce Vojkovce (ďalej len OZ) podľa § 15 ods.1 písm. b) zákona č. 314/2001
Z.z. o ochrane pred požiarmi v znení neskorších predpisov (ďalej len zákon č.
314/2001 Z.z.). Starosta obce na základe uznesenia OZ vydáva Zriaďovaciu listinu
hasičskej jednotky DHZO.
2. Obecné zastupiteľstvo svojim uznesením môže rozhodnúť o zrušení zriadenia DHZO.
3. Sídlo DHZO je zhodné so sídlom obecného úradu obce Vojkovce.


Čl. 2
Postavenie a pôsobnosť DHZO
1. DHZO je výkonným orgánom obce Vojkovce, ktorý plní úlohy vyplývajúce zo zákona č.
314/2001 Z.z. a rozhodnutia OZ a starostu obce Vojkovce.
2. DHZO plní úlohy predovšetkým na území obce a ďalšie úlohy vyplývajúce z jeho
zaradenia do kategórie hasičskej jednotky stanovené metodikou pre celoplošné
rozmiestnenie síl a prostriedkov hasičských jednotiek na území Slovenskej republiky.


Čl. 3
Predmet činnosti
DHZO plní úlohy podľa § 30 ods. 1,2 a § 35 zákona č. 314/2001 Z. z. a to najmä:
a) vykonáva zásahovú činnosť pri požiari v obci Vojkovce a pri dopravnej nehode
v katastri obce Vojkovce,
b) vykonáva zásahy a záchranné práce pri živelných pohromách a iných
mimoriadnych udalostiach s cieľom zabezpečenia záchrany osôb, zvierat
a majetku podľa svojich technických možností a odbornej kvalifikácie,
c) plní ďalšie úlohy podľa rozhodnutia okresného a krajského riaditeľstva HaZZ
a obecného zastupiteľstva alebo starostu obce Vojkovce.


Čl. 4
Členstvo v DHZO
1. Členom DHZO môže byť osoba vo veku od 18 do 60 rokov, ktorá je svojprávna
a zdravotne spôsobilá pre túto činnosť.
2. O členstvo v DHZO žiada uchádzač písomne obec Vojkovce.
3. Členom DHZO sa stáva uchádzač dňom uzatvorenia písomnej dohody s obcou
o členstve.


Čl. 5
Zloženie DHZO
1. DHZO je zložený z členov, ktorí vykonávajú činnosť v tomto zbore dobrovoľne popri
svojom zamestnaní.
2. V DHZO sú zriadené funkcie: - veliteľ,
- strojník,
- hasič,
- starší hasič.
3. Veliteľa DHZO po stanovisku krajského riaditeľstva HaZZ a po prerokovaní v OZ
menuje a odvoláva dekrétom starosta obce. Členov do ostatných funkcií ustanovuje
veliteľ DHZO.


Čl. 6
Povinnosti a zodpovednosť členov DHZO
1. Veliteľ DHZO je nadriadený ostatným členom jednotky a :
- zodpovedá za školenie, výcvik, odbornú prípravu členov a akcieschopnosť hasičskej
jednotky,
- vypracováva návrh rozpočtu pre DHZO na príslušný kalendárny rok, ktorý do 31.10.
predkladá starostovi obce,
- vedie predpísanú dokumentáciu DHZO,
- spracováva požiadavky na údržbu, obnovu a vyradenie hasičskej techniky a vecných
prostriedkov, požiadavky na doplnenie technickými prostriedkami, ktoré predkladá
spolu s návrhom rozpočtu,
- rozhoduje o zaradení hasičskej techniky do pohotovosti, zálohy a mimo prevádzku,
čo následne oznámi starostovi obce,
- zodpovedá za uloženie všetkej hasičskej techniky obce a vecných prostriedkov
v hasičskej zbrojnici,
- velí hasičskej jednotke pri zásahu (veliteľ zásahu) v rozsahu stanovenom zákonom.
2. Strojník zodpovedá za prevádzkyschopnosť a pohotovosť požiarnej techniky a
vecných prostriedkov požiarnej ochrany.
3. Hasič, starší hasič je povinný : - zúčastňovať sa základnej a zdokonaľovacej prípravy
v určenom rozsahu,
- starať sa o svoju fyzickú prípravu.
4. Každý člen DHZO má všeobecnú povinnosť:
- dostaviť sa po vyhlásení požiarneho poplachu v obci čo najskôr do hasičskej
zbrojnice,
- vykonávať pri zásahu činnosti podľa rozkazu veliteľa zásahu,
- používať pri zásahu, výcviku a údržbe osobnú vystroj a osobné ochranné pracovné
prostriedky,
- podieľať sa na výzvu veliteľa DHZO na údržbe hasičskej techniky a iných vecných
prostriedkoch.




Čl. 7
Povinnosti obce vo vzťahu k DHZO
Obec ako zriaďovateľ DHZO si plní povinnosti stanovené zákonom č. 314/2001 Z.z.
a požiarnym poriadkom obce.


Čl. 8
Uloženie hasičskej techniky, vecných prostriedkov, osobnej výstroje
a osobných ochranných pracovných prostriedkov
1. Hasičská technika, vecné prostriedky, osobná výstroj a osobné ochranné
pracovné prostriedky sú majetkom obce a sú uložené v hasičskej zbrojnici.
2. Z dôvodu dosiahnutia určeného časového limitu výjazdu na zásah, veliteľ
hasičskej jednotky môže rozhodnúť o zapožičaní osobnej výstroje a osobných
ochranných pracovných prostriedkov členom hasičskej jednotky, ktorí sú povinní
ich mať uložené doma a použiť ich iba pri zásahu alebo organizovanom odbornom
výcviku – príprave.
3. Kľúče od hasičskej zbrojnice sú uložené na obecnom úrade. Ich duplikát má veliteľ
DHZO.
4. O výjazde hasičskej techniky, použití vecných prostriedkov veliteľ DHZO vedie
predpísanú dokumentáciu. Každý výjazd hasičskej techniky veliteľ DHZO predom
oznamuje starostovi obce, s výnimkou výjazdu k zásahu, ktorý oznamuje
najneskôr do jednej hodiny od výjazdu.
5. Úplnosť hasičskej techniky, vecných prostriedkov, osobnej výstroje a osobných
ochranných pracovných prostriedkov sa kontroluje inventúrnou komisiou obce
minimálne raz za dva roky.


Čl. 9
Zodpovednosť za hasičskú techniku, vecné prostriedky, osobnú výstroj
a osobné ochranné pracovné prostriedky
1. Veliteľ DHZO po prebratí hasičskej techniky a vecných prostriedkov tieto pridelí do
starostlivosti jednotlivým členom DHZO. Týmto rozhodnutím preberajú členovia
zodpovednosť za pridelenú techniku a vecné prostriedky a sú povinní ju (ich)
udržiavať v čistom a v predpísanom stave.
2. Člen DHZO je povinný nahlásiť bez omeškania veliteľovi jednotky stratu, poškodenie
alebo znehodnotenie hasičskej techniky alebo vecného prostriedku.
3. Za pridelenú a prevzatú osobnú výstroj a osobné ochranné pracovné prostriedky
zodpovedá každý člen DHZO.
4. Zodpovednosť za škodu, ktorú člen DHZO zaviní na hasičskej technike alebo vecnom
prostriedku, ako aj za zavinené poškodenie, resp. stratu osobnej výstroje a osobného
ochranného pracovného prostriedku sa riadi podľa § 415 a nasl. Občianskeho
zákonníka.


Čl. 10
Odmena za činnosť v DHZO
1. Členovi DHZO za účasť na zásahu pri požiari, živelnej pohrome, technickom zásahu
alebo inom zásahu prizná starosta obce na základe návrhu veliteľa DHZO finančnú
odmenu v sume ....... € za 1 hodinu zásahu.
2. Odmena bude vyplácaná raz za 6 mesiacov a to v mesiaci jún a december na základe
výkazu veliteľa jednotky schváleným krajským riaditeľom HaZZ.


Čl.11
Záverečné ustanovenie
Tento štatút DHZO je prílohou Všeobecne záväzného nariadenia obce Vojkovce č. 4 / 2018 
„Požiarny poriadok obce Vojkovce“ a nadobúda platnosť súčasne s týmto všeobecne
záväzným nariadením.

